WomenNet.am-ի հետ զրույցի ընթացքում նա նաեւ պարզաբանեց թե ինչ է նշանակում «սոցիալական ձեռնարկություն» ասվածը եւ ինչպես է այն օգնում ոչ միայն կանանց, այլ ողջ համայնքին: Նախ, արտադրանքը ստեղծելու համար օգտագործվում է Ամասիա համայնքի սոցիալապես անապահով, գործազուրկ ընտանիքների կողմից պահվող ոչխարների կոպտաբուրդը: Ամասիայում բնակչության մեծ մասը զբաղվում է ոչխարաբուծությամբ, չկարողանալով իրացնել բուրդը, թափում են: «Մենք գնելով բուրդը, նպաստում ենք նրանց բրդի ավելցուկի սպառմանը` տալով գումար վաստակելու հնարավորություն: Ակնկալում ենք տարածաշրջանում ոչխարի գլխաքանակի աճ, մսամթերքի, կաթի, բրդի արտադրության բարձրացում, զբաղվածության ապահովում: Օգտագործելով ոչխարի բուրդը, ծրագրով առաջարկում ենք արտադրա-ուսումնական «Ֆոլկ-արտ» նորամուտ գաղափարներ, որոնք կծառայեն Ամասիա համայնքի զարգացմանը, սոցիալական վիճակի բարելավմանը», – պատմում է Մերի Մելիքյանը: